Saatanallista lempeä, "fashion maailmaa" ja kuiskaileva Fredi – uudet kokoelmat kartoittavat suomalaisen diskon ja konepopin alkuhämäriä

Suomi on aina rakastanut rockia. Pop on ollut epäilyttävää, liian ruotsalaista. Kansakuntana olemme kumartaneet maanläheisiä älykkömiehiä (mielellään parta ja hattu), jotka ovat esittäneet huolellisesti loppusoinnutettuja kappaleita omintakeisella äänellään sopivasti raskaan ja "oikeilla" soittimilla toteutetun rockin tahtiin. Kaksi uutta musiikkihistorian tutkija Mikko Mattlarin kuratoimaa kokoelmalevyä kurkistaa suomirockin hegemonian taakse. Satan in Love esittelee maamme elektronisen popin ensiaskelia, Dance for Your Life (molemmat Svart Records) tutustuttaa puolestaan suomalaisen discon ja funkin alkuhämärään. Moni kokoelmien kappaleista täyttää seuraavat kriteerit: maailmalta lainatut unelmat toteutetaan vaatimattomilla resursseilla, kakusta haukattu pala jää osittain lautaselle, hyvän ja huonon maun raja liukenee tapahtumahorisonttiin. KUUNTELE: Press-yhtyeen kappale Fashion maailma löytyy Satan in Love -kokoelmalta. Camp on kuitenkin vain osa totuutta – osa Pet Shop Boys -vaikutteisen turkulaistrio Pressin hämmästelemää " Fashion maailmaa " (1991). Suurin osa musiikista liikuttaa jollain ylevämmällä tavalla. Ollaan nimittäin koskettavien asioiden äärellä, kun kuusi nuorukaista perustaa diskoyhtye Solarin Ilmajoen maalaiskunnassa ja laulaa ainoaksi jäävällä singlellään ( Walking Under Moonlight , 1982) tyttöystävän tanssittamisesta New Yorkin paheellisessa Studio 54 -yökerhossa – vieläpä niin, että "kaikki tuijottavat". Fredin taikakuiskaus Monen kokoelmilla soivan artistin ura tyssäsi yhteen, kahteen julkaisuun. Mukana on kuitenkin myös popin ja iskelmän kiintotähtiä Leevi & the Leavingsistä Nisa Sorayaan ja "magic"-sanaa leuatloksauttavasti Se outoa on -diskohitissään kuiskivaan Frediin . Mattlar nostaa kansivihoissa (englanniksi) ansiokkaasti esiin usein sivuutetut tuottajat ja studiomuusikot, joiden merkitys discon ja elektronisen popin kaltaisissa tyyleissä on usein vähintään yhtä suuri kuin laulajan, ellei suurempi. KUUNTELE: Satan in Love -kokoelmalla kuullaan myös Fredin Se outoa on, joka on versio ranskalaisen Space-yhtyeen instrumentaalista Magic Fly. Hiljaisista sankareista nousevat esiin etenkin Minimoog-syntetisoijan pioneeri, Wigwamissakin soittanut Esa Kotilainen , tamperelainen kosketinsoittaja Jussi "Funny Funk" Halme sekä iskelmäguru Jori Sivonen , jonka Meiju Suvakselle kirjoittama Pidä musta kiinni (1983) kuulostaa näiden kokoelmien 40 kappaleesta kaikkein raikkaimmalta. Vuonna 2018 kansainvälinen musiikkimedia kuvailisi sitä varmaankin termeillä "coldwave" ja "minimal synth". Meille se on vain iskelmää, jos kohta oudointa sellaista. Satan in Love – Rare Finnish Synth-Pop & Disco 1979–1992 1. Fredi: Se outoa on / Magic Fly (1978) 2. Stiina: Automaattirakas / Automatic Lover (1979) 3. Stressi: Tatsia (1980) 4. Digital Dance: Cairo C (1981) 5. Emilia: Satan In Love (1981) 6. Argon: San Salvador (1981) 7. Leevi & The Leavings: En tahdo sinua enää (1982) 8. Belaboris: Kuolleet peilit (1982) 9. Tyhjät Patterit: Liian myöhään (1982) 10. Raya: Harhaa (1982) 11. Heinäsirkka: Rakkaus (1983) 12. BB: Computer Talk (1983) 13. Tapa Paha Tapa: Vanha suola janottaa (1983) 14. Tapa Paha Tapa: Mennyt maailma (1983) 15. Syntax: Help Me (1983) 16. Tuija: Fiilis (1984) 17. Meiju Suvas: Pidä musta kiinni (1983) 18. Jerry: Nyt tanssitaan (1984) 19. Mick Hanian: 17-Up (1987) 20. Fresco: Jousimiehen kuolema (1987) 21. Press: Fashion maailma (1991) 22. Juha Ahlgren: Puutarha / Don't Cry Tonight (1992) Ilmestyi 20.4. cd:nä ja vinyylinä. Dance for Your Life – Rare Finnish Disco & Funk 1976–1986 1. Anneli Pasanen: Auringonmaa / Don Carlo dansar (1976) 2. Marion: Syy täysikuun / I Dig You (1977) 3. Ernos: Discofiilis (1978) 4. Dance: Flying High (1977) 5. Seitsemän Seinähullua Veljestä: Kaikki kaunis / Another Star (1979) 6. Karma: Raju yö / Stomp (1980) 7. Piritta: Ota (1980) 8. Peak Funktion: Freakin' At The Disco (1980) 9. The Groove Night: Gallow Zone (1983) 10. Solar: Walking Under Moonlight (1982) 11. Emilia: Filmi / Movie (1982) 12. Jussi Halme: Funny Funk (1983) 13. Nisa Soraya: Queen Of The Night (1984) 14. Break: All My Loving (1983) 15. Paul Williams: Silvernight (1984) 16. Jussi Halme: Manhattan Club (1985) 17. Caron: Dancing In The Night (1986) 18. Björninen Band: Dance For Your Life (1985) Ilmestyy 18.5. cd:nä ja vinyylinä.